Vzor
S t a n o v y
z d r u ž e n i a    o b c í

	Združenie obcí, obce ......... ( ďalej len členovia združenia) prijíma v zmysle ust. § 20c ods. 2 písm. d) zákona č. 369/1990 Zb. o obecnom zriadení v znení neskorších predpisov (ďalej len zákon) tieto stanovy združenia.

Článok I
Základné ustanovenia

Názov združenia obcí  je ..................
Sídlom združenia obcí je ............................

Článok II
Predmet činnosti združenia
	Predmetom činnosti združenia je zlepšenie služieb obyvateľom združených obcí v oblasti starostlivosti o životné prostredie zameranom na zhromažďovanie, odvoz, skladovanie a spracovanie tuhého komunálneho odpadu ( alebo iný účel v súlade s ust. § 20b ods. 4 zákona ).

Článok III
Orgány združenia
Orgánmi združenia sú:
a)	Valné zhromaždenie členov združenia
b)	Predseda združenia
c)	Rada združenia
d)	Kontrolná komisia združenia

Článok IV
Valné zhromaždenie
Valné zhromaždenie je najvyšším orgánom združenia a tvoria ho zástupcovia členov združenia.
Valné zhromaždenie sa schádza podľa potreby, najmenej však raz za šesť mesiacov. Jeho zasadnutie zvoláva a vedie predseda združenia. Predseda môže zvolať zasadnutie valného zhromaždenia z vlastnej iniciatívy alebo ak o to požiada aspoň jedna tretina zástupcov členov združenia.
Valné zhromaždenie rokuje vždy v zbore je spôsobilé uznášať sa vtedy, ak je prítomná nadpolovičná väčšina všetkých zástupcov združenia. Na prijatie uznesenia valného zhromaždenia je potrebný súhlas nadpolovičnej väčšiny prítomných zástupcov členov združenia.
Každý člen združenia určí jedného zástupcu do valného zhromaždenia a každý zástupca členov združenia má jeden hlas.
Do pôsobnosti valného zhromaždenia patrí najmä:
a)	schvaľovanie základných programových dokumentov dotýkajúcich sa činnosti združenia,
b)	schvaľovanie plánu činnosti združenia,
c)	schvaľovanie zásad hospodárenia združenia,
d)	voľba a odvolávanie členov rady združenia, predsedu združenia a členov kontrolnej komisie združenia,
e)	rozhodovanie o výške členského príspevku,
f)	rozhodovanie o zániku združenia jeho dobrovoľným rozpustením alebo zlúčením s iným združením obcí.

Článok V
Predseda združenia
	Predseda združenia je volený zo zástupcov členov združenia. Je štatutárnym orgánom združenia a plní najmä tieto úlohy:
a)	zvoláva a vedie zasadnutie valného zhromaždenia a rady združenia a podpisuje ich zápisnice a uznesenia
b)	predkladá valnému zhromaždeniu správy o činnosti združenia
c)	je predsedom rady združenia
d)	predkladá rade združenia návrh na menovanie a odvolávanie tajomníka (administratívneho zamestnanca kancelárie združenia)
e)	plní ďalšie úlohy, ktorými ho poverí valné zhromaždenie.

Funkčné obdobie predsedu združenia je jednoročné s tým, že vo funkcii predsedu bude každý rok zástupca iného člena združenia.

Článok VI
Rada združenia
Rada združenia je výkonný orgán združenia, ktorý riadi činnosť združenia v období medzi zasadnutiami valného zhromaždenia.
Do pôsobnosti rady združenia patrí najmä:
a)	v spolupráci s predsedom združenia pripravovať zasadnutia valného zhromaždenia
b)	zabezpečovať plnenie uznesení valného zhromaždenia
c)	menovať a odvolávať na návrh predsedu združenia tajomníka ( administratívneho pracovníka kancelárie združenia)
d)	viesť evidenciu členov
e)	plniť ďalšie úlohy zverené alebo uložení valným zhromaždením.

Rada združenia sa schádza podľa potreby najmenej však raz za dva mesiace. Rada združenia rokuje vždy v zbore a je spôsobilá rokovať, ak je prítomná nadpolovičná väčšina všetkých jej členov. Na prijatie uznesenia rady združenia je potrebný súhlas nadpolovičnej väčšiny  prítomných členov rady združenia.

Článok VII
Kontrolná komisia združenia
Kontrolná komisia združenia je kontrolným orgánom združenia. Schádza sa najmenej jedenkrát za dva mesiace a tvorí ju jeden zástupca každého člena združenia. Kontrolná komisia si zo svojich členov  volí predsedu.

Do pôsobnosti kontrolnej komisie združenia patrí najmä:
a)	kontrolovať hospodárenie s finančnými prostriedkami a iným majetkom združenia
b)	kontrolovať dodržiavanie stanov a uznesení orgánov združenia
c)	každoročne vypracovať správu o hospodárení združenia a túto spolu s návrhmi opatrení predkladať valnému zhromaždeniu
d)	predkladať stanovisko k návrhu rozpočtu a k návrhu ročnej účtovnej závierky združenia
e)	predkladať valnému zhromaždeniu správu o výsledkoch svojej činnosti
f)	plniť ďalšie úlohy uložené alebo zverené kontrolnej komisii združenia valným zhromaždením.

Funkcia člena kontrolnej komisie združenia je nezlučiteľná s funkciu predsedu združenia alebo s funkciou člena rady združenia.

Článok VIII
Členstvo v združení
Členom združenia sa môže stať obec a mesto, ktoré súhlasí so stanovami a poslaním združenia a pristúpením k zmluve o založení združenia o súhlase nadpolovičnej väčšiny všetkých poslancov obecného zastupiteľstva nového člena a po schválení valným zhromaždením.
Členstvo obce, resp. mesta v združení zaniká:
a)	písomnou výpoveďou, ktorá sa doručuje predsedovi združenia, výpoveď nadobúda platnosť po uplynutí troch mesiacov odo dňa jej doručenia,
b)	vylúčením člena na základe uznesenia valného zhromaždenia, ak obec, resp. mesto neplní povinnosti člena združenia,
c)	zánikom obce ako člena združenia.

Výpoveď nemá vplyv na platnosť zmluvy o založení združenia obcí, ak naďalej zostenú členmi združenia aspoň dvaja účastníci zmluvy.
Člen združenia  má právo najmä :
a)	zúčastňovať sa na činnosti združenia,
b)	predkladať návrhy smerujúce k napĺňaniu cieľov združenia,
c)	voliť a byť volený prostredníctvom svojich zástupcov do orgánov združenia,
d)	byť informovaný o aktivitách združenia.

Člen združenia je povinný najmä
a)	dodržiavať stanovy, iné predpisy a uznesenia združenia,
b)	aktívne sa podieľať na činnosti združenia,
c)	v určených termínoch platiť členský príspevok,
d)	vysporiadať svoje záväzky pri zániku členstva v združení.

Článok IX
Zásady hospodárenia
Hospodárenie združenia sa riadi príslušnými všeobecne záväznými právnymi predpismi, zásadami a pravidlami schválenými valným zhromaždením.
Základom hospodárenia združenia je rozpočet združenia, ktorý sa zostavuje na obdobie jedného kalendárneho roka, ktorý je zároveň aj rokom účtovným.
Rozpočet združenia obsahuje príjmy a výdavky spojené s činnosťou združenia a spôsob ich získania. Príjmy združenia sú najmä:
a)	príjmy z vlastnej činnosti,
b)	príjmy z členských príspevkov,
c)	dotácie, granty, dary a príspevky,
d)	iné príjmy.

Združenie vedie účtovníctvo podľa príslušných všeobecne záväzných právnych predpisov, zásad a pravidiel. Ročnú účtovnú závierku združenia overuje auditor.
Pri zániku združenia sa likvidačný zostatok rozdelí podľa postupu schváleného valným zhromaždením tým členom združenia, ktorých členstvo trvá ku dňu zániku združenia.

Článok X
Zánik združenia
Združenie obcí zaniká:
a)	dobrovoľným rozpustením alebo zlúčením s iným združením obcí
b)	právoplatným rozhodnutím krajského úradu o jeho rozpustení,
c)	ak združenie nemá dvoch členov.

Článok XI
Záverečné ustanovenia
	Tieto stanovy nadobúdajú platnosť dňom nadobudnutia platnosti zmluvy o založení združenia obcí a tvoria neoddeliteľnú súčasť zmluvy o združení obcí.
	Zmeny a doplnky týchto stanov je možné prijať písomne po schválení uznesením valného zhromaždenia združenia obcí.